Oscar Pistorius-uitspraak: Aanvalle op regter veroordeelRegter Thokozile Masipa. Foto: SAPA Die Prokureursorde van Suid-Afrika (LSSA) het Woensdag sy bekommernis uitgespreek oor dreigemente en persoonlike aanvalle teen regter Thokozile Masipa ná haar uitspraak in die verhoor van Oscar Pistorius. Die LSSA is die vierde regsvereniging wat Masipa ondersteun nadat sy uit verskeie oorde weens haar ras en geslag veroordeel word. Haar veiligheid is glo ook bedreig. “Regters, landdrosse en regspraktisyns moet toegelaat word om hul pligte te doen sonder vrees van persoonlike aanvalle, of dreigemente van hul veiligheid en veiligheid by hul werkplekke,” het Max Boqwana en Ettienne Barnard, medevoorsitters van die LSSA, in ŉ verklaring gesê. Die LSSA het gesê hofuitsprake is nie bo kritiek verhewe nie, maar dit moet gerespekteer word. Hulle sê voorts kritiek moet ingelig, konstruktief en op gesonde regbeginsels gebaseer wees. “Om dié rede het ons ŉ appèlproses in ons howe wat toelaat dat die partye, wat van mening is dat ŉ ander regter of hof tot ŉ ander gevolgtrekking sou kom, aansoek kan doen om verlof tot appèl. Persoonlike aanvalle op regspraktisyns is egter nie aanvaarbaar of toepaslik in ŉ land waar die oppergesag van die reg en die onafhanklikheid van die regbank en die regsberoep uiters belangrik is nie,” het hulle bygevoeg.